รัฐบาลไทย-ข่าวทำเนียบรัฐบาล-สธ. หนุน รัฐ-เอกชน ตั้งศูนย์สุขภาพดีวัยทำงาน ลดปัจจัยเสี่ยงจากการประกอบอาชีพ
วันศุกร์ที่ 18 ธันวาคม 2563
สธ. หนุน รัฐ-เอกชน ตั้งศูนย์สุขภาพดีวัยทํางาน ลดปัจจัยเสี่ยงจากการประกอบอาชีพ
สธ. หนุน รัฐ-เอกชน ตั้งศูนย์สุขภาพดีวัยทํางาน ลดปัจจัยเสี่ยงจากการประกอบอาชีพ
กระทรวงสาธารณสุข หนุนหน่วยงานภาครัฐและเอกชน ตั้งศูนย์สุขภาพดีวัยทํางานลดปัจจัยเสี่ยงด้านสุขภาพ คัดกรองความเสี่ยงจากการประกอบอาชีพ ลดโรคไม่ติดต่อเรื้อรัง
วันนี้ (18 ธันวาคม 2563) ที่ศูนย์การประชุมอิมแพค เมืองทองธานี จังหวัดนนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุขเปิดการประชุมเชิงปฏิบัติการ เพื่อแลกเปลี่ยนเรียนรู้เครือข่ายการดําเนินงานเฝ้าระวัง ป้องกัน ควบคุมโรคและภัยสุขภาพจากการประกอบอาชีพกลุ่มวัยแรงงาน โดยมี ผู้บริหารกระทรวงสาธารณสุข สภาอุตสาหกรรมแห่งประเทศไทย สภาหอการค้าแห่งประเทศไทย สภานายจ้างแห่งประเทศไทย สภาลูกจ้างแห่งประเทศไทย ผู้แทนจากสํานักงานป้องกันควบคุมโรค ผู้แทนจากโรงพยาบาล สํานักงานสาธารณสุขจังหวัด สถานประกอบการและวิสาหกิจชุมชน นายจ้าง ลูกจ้าง และผู้ที่เกี่ยวข้องจํานวน 320 คน เข้าร่วมประชุม
นายแพทย์เกียรติภูมิกล่าวว่า กระทรวงสาธารณสุข ได้ให้กรมควบคุมโรคดําเนินการเฝ้าระวัง ป้องกัน ควบคุมโรคและภัยสุขภาพของผู้ประกอบอาชีพในกลุ่มวัยทํางาน ทั้งในและนอกระบบจํานวนกว่า 37.5 ล้านคน ซึ่งเป็นกําลังหลักในการขับเคลื่อนสังคม และระบบเศรษฐกิจประเทศ และใช้ชีวิตในสถานที่ทํางานกว่า 1 ใน 3 ของชีวิตประจําวัน โดยให้จัดตั้งศูนย์สุขภาพดีวัยทํางาน (Wellness Center) และโครงการสถานประกอบการปลอดโรค ปลอดภัย กายใจเป็นสุข เพื่อดูแลสุขภาพคนวัยทํางานและลดปัจจัยเสี่ยงด้านสุขภาพจากการประกอบอาชีพ โดยนํานโยบาย 5 ด้าน ได้แก่ ความปลอดภัย อาชีวอนามัย และสิ่งแวดล้อม, โครงการสถานประกอบการปลอดโรค ปลอดภัย กายใจเป็นสุข, คลินิกโรคจากการทํางาน, ศูนย์สุขภาพดีวัยทํางาน และความรับผิดชอบต่อสังคม เป็นตัวขับเคลื่อนการดําเนินงาน เริ่มตั้งแต่ปี 2562 ปัจจุบันมีองค์กรต้นแบบในการจัดตั้งศูนย์สุขภาพวัยทํางาน 8 แห่ง และองค์กรภาครัฐและเอกชนเข้าร่วมโครงการสถานประกอบการปลอดโรค ปลอดภัย กายใจเป็นสุข 198 แห่ง และเชิญชวนสถานประกอบการที่เข้าร่วมโครงการอย่างต่อเนื่อง
นายแพทย์เกียรติภูมิกล่าวต่อว่า ในการดําเนินงานจะเชื่อมโยงงานส่งเสริมสุขภาพ ป้องกัน ควบคุมโรคระหว่างสถานประกอบการและหน่วยบริการสาธารณสุข เพื่อให้ประชาชนกลุ่มวัยทํางานในสถานประกอบการมีสุขภาพที่แข็งแรงในทุกมิติ สามารถดูแลสุขภาพและบริหารจัดการได้ด้วยองค์กร โดยมีหน่วยบริการสาธารณสุขเป็นที่ปรึกษาให้คําแนะนําด้านสุขภาพ ให้มีพฤติกรรมสุขภาพระหว่างการทํางานที่เหมาะสม มีสภาพแวดล้อมการทํางานที่ดี ลดการเจ็บป่วยจากโรคไม่ติดต่อเรื้อรัง ขอเชิญชวนหน่วยงานและสถานประกอบการเข้าร่วมโครงการ เพื่อให้บุคลากรมีความปลอดภัยจากการประกอบอาชีพ มีสุขภาพกายและสุขภาพจิตที่ดี เมื่อเจ็บป่วยจะสามารถตรวจพบและเข้าสู่ระบบการดูแลรักษาได้เร็ว
ด้านนายแพทย์โอภาส การย์กวินพงศ์ อธิบดีกรมควบคุมโรค กล่าวว่า จากการดําเนินงานศูนย์สุขภาพดีวัยทํางาน ในปี 2562 ที่ผ่านมาทําให้พบรายงานปัญหาสุขภาพที่สําคัญของคนวัยทํางานส่วนใหญ่คือ การสูบบุหรี่ร้อยละ 42.88, สมรรถภาพการได้ยิน ร้อยละ 14.28, น้ําตาลในเลือด ร้อยละ 14.28, โรคติดต่อร้อยละ 14.28,ความดันโลหิตร้อยละ 14.28 และในวันนี้มีการมอบโล่รางวัลต้นแบบแก่ศูนย์สุขภาพดีวัยทํางาน จํานวน 8 แห่ง และรางวัลแก่สถานประกอบการที่ผ่านการประเมินคุณภาพจํานวนนี้ระดับประเทศ ประจําปีงบประมาณ 2562 จํานวน 81 แห่ง แบ่งเป็น สถานประกอบการปลอดโรค ปลอดภัย กายใจเป็นสุข ระดับโล่เงิน จํานวน 32 แห่ง ระดับโล่ทอง จํานวน 27 แห่ง ระดับโล่ทอง 3 ปีต่อเนื่อง จํานวน 14 แห่ง
**************************** 18 ธันวาคม 2563
************************************